Ziyarar Buhari kasar Amurka
By .. | Publish Date: May 11 2018 3:00AM
A kwanakin baya ne Shugaban kasa Muhammadu Buhari ya ziyarci kasar Amurka bayan Shugaban kasar Donald Trump ya gayyace shi. Ziyarar aikin na wuni biyu ta zama mai matukar amfani ga shi Shugaba Buhari da kuma shi kansa mai masaukinsa Donald Trump. A yanayin yadda siyasar duniya take a yanzu, inda ake ganin duk wani shugaban kasa da ya ziyarci kasar Amurka a matsayin shugaban mai aminci, ziyarar Buhari da kuma kasancewarsa shugaban na farko daga Nahiyar Afirka, Kudu da sahara da ya ziyarci Amurka tun bayan da Donald Trump ya dare kan mulki, ya kara daga darajar Najeriya a yankin Afirka. Haka nan shi ma a vangaren Trump, ziyarar Buhari za ta tausasa kasashenAfirka wadanda suke cikin kasashen da ake zaton ya kira da marasa amfani.
Bayan haka, babban amfanin ziyarar ya ta’allaka ne bisa ababen da shugabannin guda biyu suka tattauna a lokacin da suke zantawa da manema labarai. A lokacin zantawar, Shugaban Amurka ya nuna rashin jin dadinsa bisa yadda ake ci gaba da samun kashe-kashen rayuka da ake dangantawa da makiyaya. Duk da cewa Mista Trump ya yi kuskuren alakanta lamarin da cewa ana “kashe Kiristoci a Najeriya,” wanda ba shi ne asalin matsalar ba, domin duk vangarorin addinan ana kashe su.
A nasa jawabin, Shugaba Buhari ya yi bayanin yadda rikicin yake, ta hanyar bayyana yadda abin ya samo asali musamman yadda faduwar gwamnatin Gaddafi ta Libya ta taimaka wajen karuwar yawan bindigogi a hannun mutane a yankin Afirka.
Sai kuma jawabin Shugaba Buhari a game da damuwar kasar Amurka ya zama cikakken bayani musamman na asalin inda ’yan ta’addan suke samun makamai. A wannan vangaren ke nan, duk kuwa da cewa wasu rikice-rikicen na ci gaba da ruruwa, wanda hakan ya sa gwamnatin Najeriya shirya taron kungiyar kasashen Afirka ta Yamma (ECOWAS) domin magance matsalar, musamman ganin cewa rikicin na da alaka da iyakokin kasashen yankin. Ya kamata kasashen su tattauna ganin yadda aka daina amfani da ka’idar tsaron bakin iyakar kasashen na shiga da fitar mutane da dabbobi, wanda ake tunanin ya taimaka wajen kamarin rikicin Fulani makiyaya da manoma.
Haka kuma Shugaba Buhari ya yi godiya ga Amurka bisa yadda ta amince za ta sayar wa kasar nan da makamai tare da sauran abubuwan da ake bukata da kuma ba shi taimako na musamman domin yaki da ta’addanci a Najeriya wanda ya dade yana addabar mutanen kasar, musamman rikicin Boko Haram a yankin Arewa maso Gabas. Haka kuma ya fi mayar da hankali a jawabinsa a kan bukatar da ke akwai na mallakar jiragen yaki kirar Tucano domin yaki da Boko Haram din. Bayan wadanan abubbuwa da suka tattauna, akwai maganar kasuwanci tsakanin kasashen biyu wadda ita ce babbar abar da ke zuciyar Trump da Amurka. A da can, kasar Amurka ce kasar da ta fi sayen man fetur daga Najeriya, inda take sayen kusan kashi 75 cikin 100 na danyen man Najeriya. Da kasar Amurka ta samu ci gaba a vangaren man fetur da kuma yadda ta rage sayen man, sai abin ya shafi Najeriya inda kasuwarta da kudin shigarta suka ragu sosai. Haka kuma sai harkokin kasuwancin Najeriya ya so komawa da kasar China a kwanakin baya. Don haka lamarin na nuna cewa Najeriya na matukar bukatar ganin Amurka ta duba tare da gyara yanayin kasuwancinta da sauran kasashe. Yin hakan na da matukar muhimmanci, musamman ganin yadda Shugaba Trump din ke nunawa, musamman a tsarinsa na ‘Amurka ce farko.’ Ba abin mamaki ba ne idan a ’yan kwanakin nan aka yi wa yanayin harkokin kasuwancin da ke tsakanin kasar Amurka da Najeriya gyara, ganin yadda kasar Amurkar ke ta gyare-gyare a harkokin kasuwancinta da kasashen duniya a karkashin mulkin Shugaba Trump. Muna fata duk lokacin da aka yi wadannan gyare-gyaren, ba za a danne bukatun Najeriya ba.